b'\n_START_ARTICLE_\nBrandenburgi piiskopkond\n_START_SECTION_\nAjalugu\n_START_PARAGRAPH_\nBrandenburgi piiskopkonna asutamishartat dateeritakse 1. oktoobriga 948, kuigi tegelik asutamisaeg on ajaloolaste seas j\xc3\xa4\xc3\xa4nud vaidlusaluseks. Keskaegne kroonik Thietmar Merseburgist mainib aastat 938; piiskopkond v\xc3\xb5idi luua ka seoses tohutu Marca Geronise jaotamise ja P\xc3\xb5hjamargi tekkimisega p\xc3\xa4rast markkrahv Gero surma aastal 965. Asutamisega suunas Saksa kuningas Otto (Saksa-Rooma keiser aastast 962) polaabi slaavlaste (vendide) ristiusustamist ja nende territooriumi liidendamist Ida-Frangi riigiga.\n_START_SECTION_\nSaksa ja Saksa-Rooma riigis\n_START_PARAGRAPH_\nBrandenburg oli algselt Mainzi peapiiskopkonna abipiiskopkond, kuid aastal 968 l\xc3\xa4ks see Magdeburgi peapiiskoppide haldusalasse. Suur slaavlaste \xc3\xbclest\xc3\xb5us aastal 983 tegelikult h\xc3\xa4vitas selle, kui m\xc3\xa4ssavad luu\xc5\xbeitside h\xc3\xb5imud vallutasid Brandenburgi ja naabruses Havelbergi piiskopkonna. Brandenburgi piiskoppe nimetati j\xc3\xa4tkuvalt, kuid nad olid vaid nimelised, resideerides Magdeburgis v\xc3\xb5i tegutsedes abipiiskoppidena keisririigi l\xc3\xa4\xc3\xa4neterritooriumitel. Alles l\xc3\xb5pliku vendide alistamisega 12. sajandil markkrahv Albrecht Karu poolt taastas sakslaste ittaasumine (Ostsiedlung) piirkonna piiskopkonna. _NEWLINE_Brandenburgi piiskop Wigger (ametis aastatel 1138\xe2\x80\x9360), Xanteni Norberti pooldaja, oli esimene premonstratenside ordu piiskoppide reas, milline valis piiskopitoolile istujaid aastani 1447; sellel aastal andis paavst Nicolaus V bulla ametissenimetamise \xc3\xb5igusega Brandenburgi kuurv\xc3\xbcrstile, kellega piiskopid olid l\xc3\xa4hedastes feodaalsuhetes. Piiskop Wigger rajas ka premonstratenside kloostri Leitzkaus (t\xc3\xa4na Gommerni osa Saksi-Anhaltis). Arvatavasti hevellide v\xc3\xbcrsti Pribislaw-Heinrichi palvel rajas ta veel \xc3\xbche kloostri slaavlaste asunduses Parduin, t\xc3\xa4nap\xc3\xa4eva Brandenburg an der Havelis, millest sai taastunud Brandenburgi toomkapiitli tuumik. Liidendamine premonstratenside orduga kinnitati paavst Clemens III poolt aastal 1188._NEWLINE_Vahetult keisrile alluvate valitsejatena valitsesid nad siiski hajutatud territooriumi, mis oli jaotatud neljaks foogtkonnaks (saksa: \xc3\x84mter): Brandenburg/Havel, Ketzin/Havel, Teltow ja Ziesar. V\xc3\xbcrstlikud piiskopid resideerisid 14. sajandi algusest alates oma Ziesari kindluses Magdeburgi teel. Viimane tegelik piiskop oli Matthias von Jagow (suri aastal 1544), kes asus Reformatsiooni poolele, abiellus ja abistas igal moel Hohenzollernist kuurv\xc3\xbcrsti Joachim II ettev\xc3\xb5tmisi.'